Солдат язмышы

(Хәтер)
                                                        Әй, син, хәтер, гомер язларыннан 
                                                       Безнең  яшьлекләрне чакырып ал.

                                                       Җырлыйк , дуслар, безнең гомерләрдә,                                                                                                                                            

                                                                                 безнең бу көйләрдә 


                      Кайтмый калганнарның хакы бар.
                                                       Сугыш ветераны Сәетов Муллагали

                                                       Сәет улы Бөек Җиңүнең 70 еллыгына 

                                                       кадәр, җиде ел гына яши алмады .

                                                      Әмма ул үзенең  сугышта күргәннәре , 

                                                       кичергәннәре белән уртаклашырга                                                        

                                                       өлгерде …      
      1924 елның 2 апрелендә Дүртөйле районы Мәскәү авылында Сәетов Муллагали Сәет улы (минем картәтием)дөньяга килә. Балачагы авыр елларга туры килә, ачлык җәфаларын да кичерәләр. 30 нчы еллар азагына яхшы уңыш җыеп ала башлагач, тормыш җайга салына башлый. Бу вакытта Сәетов үз туган авылында җидееллык мәктәпне дә тәмамларга өлгерә. Ләкин 1941 нче ел җитә …
      Унтугызы да тулмаган егет 1943 елның  ноябренда армиягә чакырыла. Алкинодагы җыелу пунктына авылдашлары Гыйният Хәбибуллин, Шәрифҗан Зарипов, Гыйният Князев,Зөфәр Сәитов, Рәвил Зәйнетдинов, Галиулла Гобәев, Хәләф Гарипов, Сәүбән Нурисламов, Нурихан Ахунов, Рәфкать Әхмәтгәрәевләр белән  бергә эләгә. Лагерьда яшиләр, курсларда укыйлар. Ә аннары 1943 елның ноябренда  фронтка озатылалар . Ул  977 нче мотопехота полкына туры килә. Көне-төне ут астында, еш кына яшеренергә туры килә. Кеше барысына да өйрәнә: сугышка да, суыкка да.
      Картәтием пулеметчы булып хезмәт итә. Сугыш юллары турында менә  боларны сөйләгәне бик тә истә  калды : «Сивашта  мотопехота полкы тулысы белән стройдан чыккач, Вязьма астында яшь солдатлар  исәбенә сафларны тулыландырдылар; полк белән таныштыргач , роталарга бүлделәр. Җәяүле марш белән Прибалтика республикалары ягына җибәрделәр. Төнлә 60-70 чакрым җәяү  барабыз, көндез ял итәбез .
Әле ул гынамы … пулемет өстерәп боеприпаслар белән барабыз. Болардан тыш һәрбер солдатта сапер көрәге,коралы,үз кирәк –ярагы бар ».
         Шулай баруларын дәвам итәләр.  Әгәр немецлар күреп кала икән, шунда ук утка тоталар. Икенче бер хәлиткеч алыш турында  менә ничек сөйләгән иде картәтием :
- Бервакыт ял иткәндә  немец авиациясе утка тотты… Бу хәл Каунас шәһәре янында була. «Сугышка!»­дигән команда яңгырауга, 19яшьлек Муллагали югалып калмый. Пулеметыннан ата башлый, шуның белән батальонының чигенгәнен каплый, тигезсез сугышта үзе исән кала. – Немец танклары мәетләр өстеннән үтте… Кем әле исән, шуны атып киттеләр…-бу елларны, хәлләрне берничек тә истән чыгарып булмый.

          Каунас шәһәре янындагы сугышта күрсәткән батырлыклары өчен “Батырлык өчен”_медале белән бүләкләнә. Бу беренче хәрби батырлыгы була. 500  сугышчыдан бары 50е генә кеше исән кала…
Мотопехота полкы сафларын икенче тапкыр тулыландыралар .

          Көнчыгыш Пруссия, Кенигсберг өчен барган сугышларда катнаша. Хәрби батырлыклары өчен   2 Дәрәҗә  Бөек Ватан сугышы ордены,  3  Дәрәҗә  Дан орденнары белән бүләкләнә.

           Сугыш беткәндә Кенигсбергта була. Һәм менә - Җиңү! Әмма ул

Ерак Көнчыгышта милитаристик Японияне җиңгәч кенә демобилизациләнә.

           Сугыштан кайту белән картәтием колхоз хуҗалыгында эшли башлый. 15 ел ферма мөдире, 20 ел бригадир булып эшли, пенсиягә чыккач та әле яраткан эшен дәвам  иттерә - 65 яшенә чаклы туган колхозына хезмәт итә.

           Картәниебез Әнүзә Әхмәтгали кызы белән  50 ел бергә яшиләр,   7 ул  һәм   2кыз тәрбияләп үстерәләр.

           Сәетов Муллагали авылдашлары арасында да абруй казанган кеше. Лаеклы ялда ул 17ел ветераннар советы рәисе вазифаларын башкарган. Бик күп бүләкләр, рәхмәт хатлары һәм Мактау кәгазьләре белән бүләкләнгән.

          Авыл советының 3 чакырылыш депутаты булып сайланып та авыл кешеләренең проблемаларын хәл итүдә катнаша.                                  
           Өйләрендә һәрвакыт кеше –балалары һәм  оныклары әле кунакта, әле хәл белергә , әле хуҗалык эшендә ярдәмләшергә килгән.                                           

        Кызганыч, Бөек Жиңүнең   70  еллыгын бәйрәм итәргә җиде ел калганда картәтиебез сугышта алган яраларыннан якты дөньяларны ташлап китте.                       
Ватан өчен сугыш кырларында башларын салган солдатлар, алар турында истәлек – хатирәләрне саклап калсак иде, сугышның  каһәрле дә, мәкерле дә булуын киләчәк буынга җиткерсәк иде. (Бу җәһәттән шуны әйтәсе килә:  картәтием исән чагында очрашуларга йөргән. Мәктәп музеенда очрашу истәлекләре яздырылган видеоязмалар саклана).

70 ел элек халкыбыз, тиңдәшсез каһарманлык үрнәкләре күрсәтеп, кешелек дөньясын  үлем белән янаган фашизмны тар-мар итүгә ирешүдә  Сәетов Муллагали Сәет улының да өлеше зур булды. Алар турында хәтер - югары бүләк.

     Хәтер … Бары тик кешеләргә генә хас. Ул безнең аңда яши. Яшәп кенә калмый, яңадан-яңа буын кешеләрен батырлыкларга өнди, хәзерге гамәлләрне элекке каһарманлыкларга тиңләргә чакыра. Бөек Ватан сугышы кешелек хәтереннән мәңге чыкмас.
Сәетова Гөлшат Айдар кызы, Мәскәү мәктәбенең  7 нче класс укучысы
